ইন্টারনেট, সোশ্যাল নেটওয়ার্ক, কমিউনিকেশন বিপ্লব যদি ভুবনগ্রামের মুখ উজ্জ্বল করে থাকে, তাহলে সেই গাঁয়ের অন্ধকার আর কালবোশেখির দিকটা হল যুদ্ধ। সিরিয়া বা মধ্যপ্রাচ্যর বিস্তীর্ণ অঞ্চলে বহমান যুদ্ধ কীভাবে ভেঙে দিতে পারে লক্ষ যোজন দূরের মানুষের স্বপ্ন, তার জ্বলন্ত উদাহরণ রেখেছেন পরিচালক ইন্দ্রনীল রায়চৌধুরী এই ছবিতে। আমরা টেলিভিশনে সিরিয়ার যুদ্ধে মৃত শিশুদের স্তূপ দেখে শিউরে উঠি, আহত বিকলাঙ্গ শিশুর কান্নার সাইরেন আমাদের মগজ তছনছ করে দিয়ে যায়। কিন্তু সে কতক্ষণের জন্য? আমাদের মনের ভিতরে দূরে থাকার একটা মিথ্যে স্বস্তিবোধ আমাদের ভুলিয়ে দেয়। কিন্তু তাতে উপশম হয় কি মৃত্যুযন্ত্রণার? তাতে কি সুস্থ হয়ে ওঠে হাত-পা অথবা দৃষ্টিশক্তি হারানো চার-পাঁচ-দশ বছরের বাচ্চারা?